정조 14년
庚戌八月二十日辰時上御熙政堂大臣備局堂上引見入侍時左議政蔡濟恭左參贊金華鎭行司直鄭昌順行戶曹判書鄭民始行副司直鄭好仁李秉模訓鍊都正徐有大行副司直李漢豐持平李鎭宅校理李貞運正言尹悌東修撰李錫夏左副承旨申耆假注書李海隣事變假注書金羲淳記注官白慶楷金鳳顯以次進伏訖濟恭曰秋意乍涼聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣上曰今番奉審園所時新種樹木所見何如濟恭曰樹木以種密之故間或有枯損而至於檜木則尤多枯損矣上曰然則加種好耶濟恭曰當初種之太密故反有欲速不達之患此後則務精而不必務多矣造泡寺役事今幾垂畢基址果好觀瞻亦壯所作甚爲精緻堅固矣聞曺允植言寺刹例有四天王而今欲創建則更費萬餘兩然後可以爲之不但物力之多入反爲寺中之後弊此則置之無妨而其樓前旣甚廣闊建三門及左右行廊然後可以周蔽前面或於動駕時且爲人馬容接之所則甚好而不能自斷云矣上曰依此爲之之意回報可也濟恭曰新邑內人家今則已爲櫛比五里程之間幾乎接屋而尙有新接意思假家墻垣未免草創此則年久之後漸成貌樣矣瓦家不過十餘若添之爲百餘戶則好矣而燔瓦甚艱材木亦貴且所居者多是窮儒此等事實難猝辦若使中路富人等移居則尤可好矣上曰此輩有所利益然後當爲願居矣濟恭曰然矣上曰築室儒生多在京中應製令下之後臨時下去此非奠居之本意矣濟恭曰此誠然矣而新接之初姑無田畓則實難糊口其勢固不得不往來而若至數年則皆將奠居而無往來之弊矣上曰次對爲之濟恭曰此前義州府尹李頤祥所啓也以爲江界火田之稅只緣比摠白地徵稅民間稱冤亦甚愍惻勿拘比摠之數只令隨起隨捧則民無呼冤之弊而乃若貂鼠則守令徵稅自是禁令而或不無犯科之弊竝令道臣各別申飭爲辭矣雖原田一遇凶歉則朝家從以給災無使白徵此隨起隨稅之義也況火田之此墾彼陳逐歲無常比摠之規未知緣何而出而其爲窮民呼冤之端槪可想矣此後則勿拘比摠隨起隨稅之意各別申飭至於貂鼠之稅有關貪墨令道臣另加禁飭俾有江民一分之益恐不可已矣上曰依爲之出擧條濟恭曰梁山郡守南鶴聞上疏批旨有竝令廟堂論理回啓之命矣取見其疏本則其一本郡軍保中旣骨與久逃者合爲三百三十五名而皆令責代本里計戶收布窮貪者辦備無路遂至轉徙目下矯救之策有三曰査正也戶錢也移送也所謂査定與戶錢云者事係通變固何敢望其必用而至於移送云者粵在戊午因道臣狀啓移送百餘名軍丁於安東等邑今以三百餘名逃故折半移送於各邑中軍少處事也本邑軍保之旣骨久逃其弊至此則任分憂者安敢不一番釐正而所論三條中戶錢雖曰對症七十州所不行之事不可引西關一二邑例遽然創行移送雖有前例方今軍保之弊無邑不然減此增彼非所可論惟有査定一事最是可行守令若目中只見得可哀徵骨不以自己致謗爲念則梁山雖曰小邑許多投托巧作名色之類一一査括則三百餘數何患於不能充補乎旣以査正二字顯言於上徹之疏終若無所猷爲而歸則是行不顧言也各別申飭俾有實效宜矣上曰依爲之濟恭曰其一本郡所在船八十餘隻皆是均廳案付收稅者而近因松禁切嚴年久腐傷無路改備梢工失業逃散相繼境內封山中風落自枯松自水營遣裨烙印使不得遷動合爲三百五十餘株自至於腐壞無用雖令船人輸取枯松偸斫他松斷無是慮特寬禁令使有用之材無至終棄定稅之船得免白徵事也近來禁令解弛松山大抵童濯此實大可悶事廟堂之申飭沿邑使自枯與風落者自朽山中無敢犯手者蓋亦不得已也令出數年旋又闊狹事極重難而有用之終作無用旣甚可惜且私船如不得此則一番腐朽之後實無更造之望畢竟均稅之白徵勢所難免旣知如此而猶且防塞是豈爲民通變之政乎三百五十餘數旣已昭載文字雖令斫補船用帥臣本官豈不痛自檢察以防濫及生松之弊乎特爲許施恐無不可矣上曰依爲之濟恭曰其一目今米價日踊登場後則不無太賤之慮內而錢布衙門外而營邑皆令辦備財貨貿置各穀誠爲得宜而本邑財力莫能措手明春還穀法留外加留數千餘石以待嗣歲事也聞嶺邑秋事大熟明年還穀民之不爲願受者必多矣爲嗣歲儲蓄之論誠甚得宜以數千石左右量宜加留依疏辭許施恐無不可矣上曰依爲之濟恭曰其一本郡水害自古有之堰築崩頹比歲失稔每當春初境內民人竝力修築而丁夫數少役處浩多畢竟徒勞而無益若不趁今大擧完築則數年之間將有闔郡陸沈之慮乞令道臣區劃四鄰邑百里內民丁趁開春一齊赴役使一邑之民得免爲魚事也沿邑水患不可不念況有先朝已行之事使道臣量其容入趁明春調發隣近邑六七十里內民丁以爲修築敗堰預防前頭墊沒之患恐宜矣上曰依爲之出擧條濟恭曰軍餉居末拿問居二決杖居三推考還上居末決杖居二推考居三勿論已有原事目還上未準捧居末拿問而若邊地守令則依前決杖事載在通編矣咸鏡前監司李秉模平安前監司鄭昌聖京畿前監司徐有防忠淸前監司權竝以元還上交濟穀軍餉舊還上舊軍餉居末居二守令邊將分等指名狀啓而係是宥旨前事合有分揀之道故敢達矣上曰依爲之出擧條濟恭曰此黃海監司李時秀狀啓也以爲本道內奴婢宣頭案所錄百餘歲八九十歲之類不過爲考現在奴婢之根派未嘗有過限不頉徵貢稱冤者至於宣頭案修正時口錢名色無論奴婢除老除及年未滿者外皆出五錢以爲案冊修正之資而奴婢數多之邑雖或有餘奴婢數少之邑反或不足今若一例減捧則不足之邑當益不足如欲或減或不減則一道之內所捧之多寡不同必有稱冤之端請令廟堂稟處矣以道臣狀辭觀之海西一路旣無奴婢等別般弊瘼此固爲幸至於案冊口錢之以五錢收捧卽遵行節目旣知其無弊則不必更有所增減於其間以致道內不均呼冤之弊使之仍舊貫行之恐爲得宜矣上曰依爲之出擧條濟恭曰此前義州府尹李頤祥所啓也以爲江界蔘政作一苦瘼民皆流亡今以四千戶之殘民責納十餘年前二萬餘戶所納之蔘民安得不去也例貿體尾蔘若於中山産蔘各邑鎭及北關六鎭限折半分排責應永爲定式則江民之流亡者自當還集爲辭矣蔘政之爲江民切苦之瘼聖明洞燭無餘視之如傷故前後江民之被特地恩澤殆欲浹髓今承稟處之敎豈不欲盡誠對揚而第念六鎭初不産蔘只三甲茂山以産爲名而此與廢四郡有異或得或否不可爲常至若中山邑鎭近年以來殆近絶種云江民雖可愍惻以其疾苦傳染他道他邑則分與者雖或息肩被分者不亦疾首乎臣意則此事至爲重難矣上曰曾經道伯人各陳所見可也華鎭曰江界蔘弊非不稔知中山北關旣無分定之道而在本府不但廢四郡之産蔘卽是通一境之戶役則爲江民而移弊他處誠亦難便矣民始曰年前以信蔘別貿分定於中山各邑及北道各不過十餘斤而其時諸邑騷擾民弊不少一番分定其弊如此使之恒定則民將不堪今爲一邑之弊反貽兩道之弊決不可行矣濟恭曰僉議竝皆持難姑爲置之何如上曰依爲之出擧條濟恭曰梁山郡守南鶴聞疏中一條卽貢蔘京作貢之請而原疏以爲嶺南山蔘漸貴家種成風本郡春等蔘見欺於道內蔘商買取山家合造者以致屢退末梢貿得於京局而封納云此不但本邑爲然一道貢蔘之邑大略皆從京局中得來而貿取於本鄕者絶無而僅有一兩重蔘四百緍錢其價可謂極矣此是責出於民間者餘外情債雜用每至百餘金若或見退所費又不啻倍蓰則該吏無路獨當邑倅不能盡辦依例加徵於藥保藥漢等名色試以本邑言之大小民人皆以爲京貢設行然後御藥始乃無弊封進嶺民亦可支保募聚都下之富實藥舖別作七十州守宰一依元定蔘價分兩等輸上於戶曹使之受價進排則進供藥蔘必將倍勝列邑積弊庶可頓革云矣貢蔘之弊逐歲增加京局作貢或可以救得其弊之議搢紳之間亦多有之而但念羅蔘卽任土之貢今乃不以本蔘只令斂錢輸送京局貿取以納則任土之義從此掃如此固有傷大體且京局之於藥院員役或囑或賂易以了當必與外邑捧蔘祇納之人逈然不同則御藥所須難保其十分美好此亦不可不念係是通變大政下詢入侍諸堂以處恐好矣上曰曾經提調人各陳所見可也華鎭曰嶺南貢蔘雖或有京作貢之議元定厚價已有措劃故別無大段爲弊之端而御藥所需事體莫重京作貢之後亦不知更出何弊恐不可輕議矣昌順曰嶺南貢蔘價雖出於嶺南蔘則貿於京局無作貢之名而有作貢之實至於移作京貢事係變通有不敢指一仰達矣民始曰嶺蔘雖曰土貢而中間已折半作京貢內局所稱大同蔘是也旣有已例則今雖盡作京貢似不有傷於事體且以其厚價貿取則何患不得佳品而但事係變通前頭利害未及細量不敢質言矣濟恭曰事係更張議亦參差姑待爛商歸一然後更稟好矣上曰依爲之出擧條上曰守禦使量田擧條批答卿其見之乎濟恭曰臣果伏見矣經界有國莫大之政不可不爲之而臣意則以爲關西北關則不可爲之矣臣嘗待罪西藩秋巡時民人等以年歲歉荒無以資生擁路號訴故臣以狀聞給災之意答之則民人等聽若不聞更爲白活故臣心甚疑怪矣追聞西關之民本不願得災云蓋三南之民若得給災則必當歡欣而西關土瘠田以六等爲定納稅甚輕無甚緊關於得災故也且西關乃是邊土當初定以輕稅者是古人深遠之慮不然則豈有一道之田竝爲六等之理也若爲改量則不無邊民騷擾之慮此亦爲難處之一端北道亦然臣意則西北兩道不必改量矣且量田一事專係於守令而守令如不得人則吏胥之百端奸僞何以察飭乎守令之一一得人亦甚爲難臣之所以持難者此也昌順曰大臣難之之論誠過慮矣雖使堯舜在上稷契在下難保其無一二作奸之類且自上嚴加飭勵則雖欲作奸豈敢容其奸乎大抵近來之人自有一副規模守令無大善治無大不治凡於事爲足以了事臣則以爲量田之政比古尤易矣民始曰西北田結不下三南民人等亦多願爲改量者三南則有大同之法民得災結則諸般雜役皆頉下故皆願得災而西北則不然雖給災結只減稅米而已凡干雜役之出於結者少無加減故西民之不願受災者良以此也且大臣所奏慮在騷擾而此有不然者今此量田之擧專爲經界之欲正而西北則田畓等數已有定法等數旣無加減則豈有擾民之慮也上曰姑以試可之意先試兩南而京畿則先從交河爲之之意已諭於畿伯矣擧條批答亦無全一道改量之言當從最可爲處爲始而雖西北若有自願之邑亦許其爲之無妨矣大抵近來皆稱庚子量田何也民始曰壬辰以後初爲之量案故稱之也上曰前後量案有可抄出之道乎民始曰八道量案皆在戶曹可以抄出矣上曰宮房折受豈不可可悶乎我國土不加闢各宮所受漸爲增廣戶曹元稅之減縮勢所固然特賜與者不在定數旣在法典故折受之數漸加矣此法固宜通變而必得其代給然後可以爲之至於導掌之私相買賣者一朝失之豈不矜悶乎濟恭曰大哉王言聖意所在臣豈不仰揣乎我國自太祖朝至今四百年之間次次劃給者不知爲幾許結而此後王子王孫繼繼承承又至于億萬年則折受漸多元稅漸縮勢所難免此固可悶矣濟恭曰平安兵營査報今始上來而本營留庫錢前兵使李東燁皆散之無餘此必裨將輩所爲臣嘗以爲李東燁爲人似不爲此等事矣是必死期將迫有此不法之事矣不可以身故置而不論其時工房裨將捉下兵營刑推懲勵斷不可已也上曰自廟堂爲之可也昌順曰水原新付兩面軍布給代年年以守禦廳添餉條給之則本廳實難擔當臣意則與摠戎廳間年給代好矣濟恭曰摠戎廳則只管北漢若使之與守禦廳間年給代則摠戎廳似必難之矣上曰其數幾何昌順曰二百十餘石矣上曰雖以元餉穀耗條除出以給亦無不可矣昌順曰數旣不多以關西耗區劃似好矣上曰此是些少之物自廟堂相議好樣區處可也上曰近日次對御將一不進參果有實病而然耶濟恭曰武將之循例懸病於次對者事甚未安臣豈不知請罪而若請罪蒙遞則可謂適中其願且其病勢亦難强云矣上曰然則姑爲許遞無妨耶仍命書榻敎曰御營大將李柱國許遞其代待下批牌招傳授命召昌順曰均廳漁鹽船稅之歲漸耗縮誠爲可悶年前以道比摠有所定式所謂道比摠者以此邑雖縮彼邑有餘則移此補彼無減元摠之謂也嶺南則本有定規道臣照檢各邑歲摠明年所納今年歲前修成冊報均廳故臣嘗待罪嶺藩亦依此例爲之均廳按簿考納而已歲以爲常別無欠縮而他道不然沿邑守令輒以箭盆船隻之毁破懸頉每報本廳而在京之本廳何以詳知其有頉與否不過新加現比元摠爲題而已以此亦不無白地徵稅之弊此後則明定道比摠之規使道臣査其懸頉檢其加現通一道以有裕補不足毋減於元摠或有餘數以餘摠報來修成冊上送一依嶺南例擧行明年春稅則今年歲前報來秋稅則夏初報來各邑之有無頉不必關由於本廳只報巡營自巡營比準元摠如有欠縮道臣論罪事出擧條行會定式施行何如上曰依爲之出擧條鎭宅等曰請黜置罪人鄭致達妻亟令王府快正典刑上曰不允鎭宅等曰請物故罪人德相亟施孥籍之典上曰不允鎭宅等曰請逆賊尙喆依律處斷上曰不允鎭宅等曰一行刀割鎭宅等曰請遲晩後物故罪人啓能亟施孥籍之典趾賊等凶種快施邦刑養遂獻遂會遂李觀源竝令王府設鞫得情上曰不允鎭宅等曰請亟寢夏賊子女待年用法之命斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑上曰不允鎭宅等曰請物故罪人國榮亟施孥籍之典上曰不允鎭宅等曰請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情快正王法上曰不允鎭宅曰請爲奴罪人金壽賢河翼龍竝令王府設鞫得情夬正王法上曰不允悌東曰請爲奴罪人金壽賢河翼龍竝令王府設鞫得情夬正王法上曰不允悌東曰請金甲島爲奴罪克觀古今島爲奴罪人克泰更令王府嚴鞫得情夬正王法上曰不允悌東曰請逆賊尙魯亟施孥戮之典上曰不允仍命退諸臣以次退出